נשיא ארה"ב דונלד טראמפ אמר כי הוא מתכנן להטיל מכס של 20% על יבוא מכוניות מהאיחוד האירופי אלא אם כן האיחוד יבטל "בקרוב" את מכסי היבוא וחסמי הסחר האחרים על סחורות מארה"ב.
"על בסיס מכסים וחסמי סחר המוטלים זה זמן רב על ארה"ב ועל החברות והעובדים המעולים שלה על ידי האיחוד האירופי, אם מכסים וחסמים אלו לא יפורקו ויוסרו בקרוב, אנחנו נטיל מכס של 20% על כל המכוניות שלהם שנכנסות לארה"ב. תייצרו אותן כאן!", כתב טראמפ בציוץ בחשבונו בטוויטר ביום שישי, אשר היווה הסלמה נוספת במלחמת הסחר הגלובלית.
מניות יצרניות המכוניות האירופיות ירדו בעקבות הציוץ. BMW נסוגה ב-1.9%; פולקסווגן ירדה ב-0.6%. מוקדם יותר ביום שישי, האיחוד האירופי הטיל מכסי עונשין על מוצרים המיובאים מארה"ב בסכום של כ-3.3 מיליארד דולר, בתגובה למכסים שהטיל טראמפ על יבוא אלומיניום ופלדה מהאיחוד.
המכסים האירופים מתמקדים במוצרים שמקורם באזורים בארה"ב שבהם יש תמיכה רחבה במפלגה הרפובליקאית, וכוללים מכס של 25% על אופנועי הארלי דיווידסון, מכנסי ג'ינס ליוויס ו-ויסקי מסוג בורבון. מכסי האיחוד האירופי מקיפים בסך הכל כ-200 קטגוריות מוצר, בהן מגוון סוגי תירס, אורז, מיץ תפוזים, סיגריות, סיגרים, חולצות טי, מוצרי קוסמטיקה, סירות ופלדה.
ממשל טראמפ הודיע בשבוע שעבר כי יטיל מכסים של 25% על יבוא מסין בהיקף 34 מיליארד דולר ב-6 ביולי, וכי הוא מגבש רשימת מכסים על מוצרי יבוא נוספים בהיקף של 16 מיליארד דולר. ביום שני הודיע טראמפ כי יטיל עוד מכסים של 10% על יבוא מסין בהיקף של 200 מיליארד דולר נוספים. סין הודיעה כי תשיב בצעדי תגמול שווי ערך.
הציוץ של טראמפ בדבר המכסים על יבוא מכוניות בא בשעה ששגריר ארה"ב בגרמניה, ריק גרנל, נמצא השבוע בוושינגטון בניסיון להגיע להסכם בסוגיית המכסים. הוא אף שוחח עם יועץ הסחר של הבית הלבן, פיטר נווארו, עם שר המסחר, וילבור רוס, עם נציג הסחר של ארה"ב, רוברט לייטהייזר, ועם שר האוצר, סטיב מנוצ'ין, לגבי ביטול מוחלט של כל המכסים הקיימים על מסחר במכוניות בין ארה"ב לאירופה. הרעיון זוכה לתמיכה בממשל טראמפ ומצד יצרניות מכוניות גרמניות, אך טרם הושג הסכם.